31997R2494
L 343/17
JURNALUL OFÍCIAL AL UNIUNII EUROPENE
REGULAMENTUL (CE) NR. 2494/97 AL COMISIEI
din 12 decembrie 1997
privind eliberarea licențelor de import pentru orezul de la codul NC 1006, originar din țări și teritorii de peste mări, în cadrul măsurilor specifice stabilite de Regulamentul (CE) nr. 2352/97
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 91/482/CEE a Consiliului din 25 iulie 1991 privind asocierea țărilor și teritoriilor de peste mări la Comunitatea Economică Europeană (1), modificată ultima dată de Decizia 97/803/CE (2),
având în vedere Regulamentul (CE) nr. 2352/97 al Comisiei din 28 noiembrie 1997 de instituire a unor măsuri specifice pentru importul de orez originar din țări și teritorii de peste mări (3), în special articolul 4 alineatul (3),
întrucât Regulamentul (CE) nr. 2352/97 a stabilit măsuri specifice pentru importul de orez originar din țări și teritorii de peste mări, denumite în continuare „TTPM”; întrucât aceste măsuri garantează beneficiul scutirii de taxe vamale la import, în cadrul unui regim de supraveghere; întrucât acestea prevăd în special limitarea zilnică a cererilor de licență pe agent economic; întrucât articolul 4 alineatul (3) din regulamentul respectiv prevede că, în cazul în care cantitățile cerute depășesc volumul de 13 300 tone de orez pe lună, exprimat în echivalent orez decorticat, și, pe baza unei evaluări a situației pieței comunitare, această depășire riscă să atragă după sine perturbări sensibile ale pieței, Comisia stabilește, în termen de zece zile lucrătoare începând cu ziua depășirii, un procent de reducere care urmează să fie aplicat fiecăreia din cererile depuse în ziua depășirii, respinge cererile depuse ulterior zilei de depășire și suspendă depunerea de noi cereri pentru luna în curs;
întrucât cantitățile cerute la 2 decembrie 1997, care depășesc volumul lunar de 13 300 tone, se ridică la 7 072 tone; întrucât aceste cantități au făcut obiectul examinării speciale de către Comisie, pe baza unei evaluări a situației pieței comunitare a orezului și evoluției acesteia; întrucât, ca urmare a acestei examinări, s-a constatat că, date fiind recolta normală de orez Indica în anul 1997/1998 și nivelul prețurilor pentru acest tip de orez pe piața comunitară, aceste cantități ar risca să perturbe sensibil piața respectivă, în special în sensul eliminării culturii orezului Indica comunitar și al scăderii nivelului prețului acestuia; întrucât este, prin urmare, necesar să se aplice articolul 4 alineatul (3) din Regulamentul (CE) nr. 2352/97,
ADOPTĂ PREZENTUL REGULAMENT:
Articolul 1
Se eliberează licențe de import pentru orez și brizuri de orez de la codul NC 1006, prezentate în cadrul regimului prevăzut de Regulamentul (CE) nr. 2352/97, pentru cantitățile care sunt incluse în cereri, cărora li se aplică următorul procent de reducere:
69,8575 % pentru cererile prezentate la 2 decembrie 1997.
Articolul 2
Cererile de licențe de import pentru orez și brizuri de orez de la codul NC 1006, prezentate de la 3 decembrie 1997, nu determină eliberarea unor licențe de import în cadrul regimului prevăzut de Regulamentul (CE) nr. 2352/97.
Articolul 3
Prezentarea cererilor de licențe de import pentru orez și brizuri de orez de la codul NC 1006 în cadrul regimului prevăzut de Regulamentul (CE) nr. 2352/97 se suspendă până la 31 decembrie 1997.
Articolul 4
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 decembrie 1997.